Det færøske IT-selskab Norriq har købt det aalborgensiske selskab Senseit med omkring 25 medarbejdere

Først var det islændingene, der købte virksomheder. Nu er turen så kommet til færingerne. Det hastigt voksende selskab Norriq har siden marts måned været på opkøbsrunde i Danmark. Nu gælder det Nordjylland. IT-virksomheden Norriq har en strategi om at være lokalt repræsenteret - derfor er købet af Senseit i Aalborg nøje planlagt. - Med vores seneste opkøb får vi nu også fat i den nordligste del af landet - Aalborg og resten af Nordjylland, fortæller adm. direktør Bo Martinsen fra Norriq til Dagbladet Børsen. Prisen for Senseit ønsker Norriq ikke at oplyse.